Staking dreig by TuksDie Skip (Universiteit van Pretoria) Foto: AfriForum Jeug Die National Education Health and Allied Workers’ Union (Nehawu) het Dinsdag gesê sy lede by die Universiteit van Pretoria (UP) sal binnekort begin staak nadat salarisonderhandelinge verlede maand vasgeval het. Die vakbond het in ŉ verklaring gesê ŉ dooiepunt in die onderhandelinge is op 19 April bereik, waarna Nehawu ŉ sertifikaat om te staak van die Kommissie vir Versoening, Bemiddeling en Arbitrasie (KVBA) ontvang het. Nehawu het gesê sy lede by die universiteit het twee vergaderings in die afgelope week gehou om ŉ mandaat te ontvang en te besluit op die pad vorentoe ná die dooiepunt bereik is. Die vakbond se eise het aanvanklik ŉ salarisverhoging van 10% ingesluit, maar dit is intussen verminder tot 8%. Die universiteit bied 7% en ŉ eenmalige betaling van R3 000 aan. Nehawu eis ook 13de tjeks en meer mediesefonds-opsies, omdat werkers meen die huidige opsie is te duur. “Indien hierdie kwessies nie binne die volgende paar dae opgelos word nie, sal werkers geen ander keuse hê as om op ŉ volskaalse staking te gaan nie,” lui die verklaring.